“علیقلی کاتبی” مظفر درفشی و باشقا دوستلارینین دیلیندن
ایضاح:
آذربایجانیمیزین ادبی و مدنی شخصیتلریندن بیریده اوستاد علیقلی کاتبی(آغ قوش) اولموشدور. او عؤمورونون بؤیوک بیر حصهسینی ادبیات، اینجه صنعت و مطبوعاتیمیزین انکشافی اوغروندا زحمتلره قاتلاشان ضیالیلاریمیزدان ایدی کی تاسفله بیر چوخلاری کیمی اونودولماقدادیر. حال بو کی، گنج نسلیمیزین ایستر ادبیات و اینجه صنعت ساحهسینده و ایسترسهده مطبوعات تاریخیمیزده زحمت چکیب و اونلارین انکشافیندا عؤمور صرف ائدن شخصیتلریمیزله تانیش اولماقلاری چوخ واجب بیر مسئله کیمی گؤرونمکدهدیر.
اؤزونه (آغ قوش) تخلصینی سئچن علیقلی کاتبی ۱۲۹۹ینجی ایل مراغه شهرینده آنادان اولوب، گنج ایللرینی ژورنالیسم فعالیتلریله کئچیریب، آذربایجان نهضتینین اشتراکچیلاریندان اولوب و اوتوزونجو ایللرده “آذربایجان”، “بشیر آینده” و “بشریت” روزنامهلریله امکداشلیق ائتمیش و انقلابدان سونرا “آذربایجان انجومنی”نین اداره هئیتینده فعالیت گؤسترمیشدیر.
علیقلی کاتبینین آذربایجان دیلینده بیر چوخ مقاله، شعر و حیکایهلری دؤرو مطبوعاتدا چاپ اولوب و کیتاب صورتینده ایشیق اوزو گؤرن یالنیز “تازا بایاتیلار” عنوانلی شعر مجموعهسیدیر(۱۳۷۸- اندیشهنو نشریاتی). اونون «وولقان» آدلی حیکایهسی ایلک دفعه اولاراق ۱۳۲۰ینجی ایلده نشر ائدیلیبدیر. بو حیکایهایله برابر کاتبینین ۱۳۲۴ینجی ایل نشر اولان “گنج فدایی” حیکاسهسیده معاصر حیکایه تاریخیمیزین پارلاق نمونهلریندندیر. فارس دیلیندهایسه بیر نئچه ترجمهسی او جوملهدن: جستجوی طلا(ژرکوف ۱۳۴۳)، سفر به دور ماه(ژول ورن- بیتا )، شوانها(بالزاک ۱۳۳۷) و …کیتابلاریدا مختلف ایللرده نشر ائدیلیبدیر. علیقلی کاتبی ۱۳۷۹ینجی ایلده تهران شهرینده وفات ائتمیشدیر.
بیز، اوستاد کاتبی و بو کیمی ضیالی شخصیتلریمیز اونودولماسینلار دئیه، آرا بیر اونلارین حیات و یارادیجیلیغی باره ده امکان قدهر معلومات یایاجاغیق. بو اومیدله کی عزیز و حؤرمتلی اوخوجولاریمیزا فایدالی اولسون. آشاغیداکی یازیدا آذربایجان یازیچی، شاعر، رسام و ژورنالیستی اوستاد علیقلی کاتبی(آغ قوش) بارهده حؤرمتلی شاعریمیز اوستاد مظفر درفشینین یادداشیندا قالان معلوماتلاری سیزه چاتدیراجاغیق. دئمهلیییک کی بو یازی بوندان اؤنجه “آذری- ائلدیلی و ادبیاتی” درگیسینین ایکینجی نومرهسینده(قیش ۱۳۸۲) یاییلمیشدیر.
***
“علیقلی کاتبی” مظفر درفشی و باشقا دوستلارینین دیلیندن
من بیرینجی دفه اولاراق علیقلی ایله ۱۳۲۳- نجو ایلده تبریزده نشر اولان «فریاد» روزنامهسی دفترینده تانیش اولدوم. او زامان من نوجاوانلیق و جاوانلیق شوری ایله آلوولانان وطنی شعرلر, فارسجا و آذربایجانجا یازیب تبریزده نشر اولان روزنامهلرده او جوٍملهدن «فریاد»، «خاورنو» و باشقالاریندا چاپ اولماسینا هیمّت گوستریردیم.
«فریاد»ین موٍدیری ندنسه منی گؤرمک اوٍچوٍن پیـغام گؤندرمیشدی، روزنامه دفترینده بیزیم گؤروٍشده تصادوٍفی اولاراق علیقلی ایله ده تانـیش اولدوم. او گؤروٍشوٍن سونوندا علیقلی ایله منیم آرامدا سوٍرکلی بیر دوستلوق علاقهسی یاراندی و من اونو چوخ صداقتلی، ایمانلی و درین دوٍشوٍنجهلی بیر انسان تانـیدیم. بو اولدو کی بیزیم دوسلوغوموز داوام ائتدی. سونرالار او ژوٍرنالیستی فعالیـتین «یئنی شرق» و «آزاد ملت» روزنامهلرینده ایدامه وئردیگی حالدا منیمله گنج یازیچیلار ییغینجاقلاریندا و دایرهلرده گؤروٍشوٍموٍز و یولداشلیغیمیز داوام ائدیردی. من علیقلینـین خصوٍصی حیاتـیندا باش وئرن حادثهلردن، چتینلیکلردن، آلچاق- اوجالاردان خصوصیله حیات یولداشینیـن اوزون خستهلیگی نتیجهسینده چکدیگی زحمتلردن یازماق ایستهمیرم, لاکین اونون معنوی شخصیتی و انسانی سجیّهلریندن نه قدهر یازسام آز اولاجاق. علیقلی اخلاقن او قدهر حلیم، موٍلاییم. گوٍلر اوٍزلوٍ, دؤزوٍملوٍ بیر انسان ایدی کی دوستلاری اونا «مقدّس انسان» لقبی وئرمیشدیلر. اونیله بیرلیکده زندان چکمیش دوستلار تأیید ائدیردیلر کی چتینلیکلرده، آغیر گوٍنلرده و دار گوٍنلرده علیقلینین مؤحکم ایرادهسی و تدبیر گؤسترمهسی اونلارا روحیه وئرمکده بؤیوٍک رول اوینامیشدی و بونا گؤرهده او عؤمورونوٍن آخیر گوٍنلرینه کیمی هامینـین علاقه و احترامین اؤزوٍنه جلب ائتمیشدی، من اوندان هئچ زامان، هئچ کیمسهیه نیسبت احترامسیزلیـق یا قابالـیق گؤرمدیم. جوٍرعتله دئـیه بیلرم عؤموٍر بویو اونو تانـییانلاردان بیر نفر اونا عداوت و کینه احساس ائتمهمیشدیر. اونون اجتماعی، سیاسی کاراکئـترلرینه و فعالیتلرینه گلدیکلده او درین دوشونجهسی اساسیندا انسانپرور بیر روحیهیه مالیک اولموشدی, اونو انسانلارا، خلقینه، یوردونا, ائلینه، دیلینه، محبت، علاقه و دویغو بسلهمگینه وادار ائدیردی.
یاشادیغی جامعهده حاکیم اولان زوراکـیلیق، حقسیزلیک و عدالتسیزلیک دائمن اونو جوشدوروب و لقمان کیمی آشیب- داشیب آمانسیز مبارزهیه اوغرایـیردی. بو مبارزه ده او تام صداقتله و وار قوٍهسی ایله چالیشدی و بیر معلم کیمی، و بیر یازیچی و ادیب صورتینده بیانـیندن و قلمیندن کسگین بیر حربه کیمی استفاده ائدهرک, هئچ زامان حتی ان آغیر شرایطده بئله قلمین یئره قویمادی. یاخشی یادیمدادیر کی سون وقتلرده اونون «جم» خستهخاناسیندا خسته یاتدیغی زامان بیر نئچه دوستلار ایله برابر اونون عیادتینه گئتدیگیمیز گوٍنده او یاسدیغینـین آلتـیندان شعر و یازی دفترینی چیخاردیب و یاتاقدا یازدیغی مطلبلری اوخودو و بیزلردن نظر ایستهدی. اونون اوز خلقینه و یوردو آذربایجانا اولان سونسوز عشق و علاقه شعلهسی هئچ زامان سؤنمهدی. بو اشتیاقـین ماراقلی ساچاقلارین اونون گوؤنلوندن قوپان اثرلرینده آیدین گؤرمک اولار.
اونون چوخ قدیم و ان صمیمی دوستلاریندان و قلمداشلاریندان اولان استاد بهزاد بهزادی علیقلی حقینده بئله دئییر:
“کاتبی بارهسینده دانـیشماق بیر جهتدن چوخ آساندیر. هر کس کاتبی ایله گؤروٍشموٍش اولسا اونون نهقدهر بؤیوٍک انسان اولدوغونا نه قدهر آذربایجانا علاقهمند اولدوغونا، نه قدهر آنا دیلینه خدمت ائتدیگینه ایناناجاق و اونا حؤرمت بسلهیهجکدیر. بیر جهتدن ایسه چوخ چتیندیر. بونا گؤرهکی، علیقلی کاتبی لااقل اللیبئش ایل خالقین یولوندا آنا دیلینین، فرهنگینین یوٍکسلتمهگینده هر جهتلی و چوخ جهتلی چالـیشیبدیر. آنا دیلیمزده داستان یازماق چوخ معدود آداملار طرفیندن انجام تاپیب, هله بو زمینهلرده گرک چوخ ایشلهنیله. علیقلی کاتبی حیکایه و نووئل یازیب و بو ساحهده ان قاباقجیللاردان ایدی, اونون فدائی حیکایهسی چاپ اولوبدور. شعرلری گؤزل، مضمونلو گلهجهیه اوٍمید وئرن، مبارزه یولونو گؤسترندیر. کاتبی آذربایجانین فولکلور و شیفاهی، ادبیاتـینـین توپلاماقدا زحمتلر چکیب. «لغتنامه دهخدا»نـین- مقدّمهسینده اونون کؤمک ائتدیگی قئید اولونوبدور. منیم سؤزلوٍگوٍمده «سپاس» آدلـیغی آلتـیندا ائتدیگی کؤمکلرینی قئید ائتمیشم، یورولماز بیر آدام ایدی. معلم ایدی «بشیر آینده» روزنامهسینده آردیجیل مقاله یازاردی. “آذربایجان” روزنامهسینین یازیچیلار هئیـتینین ثابت و فعّال عضوو ایدی. باشقا روزنامهلرده امکداشلیئق ائدردی. علیقلی یازیچیلیق، شاعرلیک، دیلچیلیکدن علاوه قدرتلی بیر رسام ایدی. اوندان یادیگار قالان تابلولار، اثرلر اونون بدیعی ذوق و باجاریغینئ گؤستریر. او بوتون گؤزللیکلره، عشق بسلهییردی. قـیزیل گول و آت سیمبوللاری اونون اثرلرینده گؤزه چارپیر… خلاصه ائدیرم مرحوم کاتبی حقینده یالنـیز بیر کلمه دئمک ایستهسم, سؤزون اصل معناسیندا بیر «یولداش» ایدی. دئیهبیلرم او حقیقتن یولداش ایدی. دوغرودان دا صمیمی بیر انسان ایدی… کاتبی اوٍرکلرده یاراتدیغی محبتلرله یاشاماقدادیر، یاشایاجاقدیر“.
علیقلینـین یئنهده جاوانلـیغی دؤروٍندن و ان قدیم زاماندان دوستو، یولداشی و قلمداشی اولان احمد شایا (آلاو) جنابلاری اونون وفاتی مناسبتینه یازدیغی شعرده بئله دئییر:
اؤلکهنی بوٍروٍیــن قار- بوران ایچره
آچیلدی باغچادا قـیش چیچکلـری
دوداقلار دهییــشدی اومید نغمهسی
ائدیردی یـئـــنیدن شاد اورکلـری
کاتبی اؤزوٍده قیـــــش چیچگییدی
بوی آتدی سویوقدا بوران چاغیــندا
شاختادان قوورولان گول چیچک ایچره
عطرینی یایـــیردی وطن باغیــــندا
خاطیرات دفتـــرین واراقلایـــاندا
«فریادین»- دفتری دورور قارشیمدا
دوستلارلا گــؤروشه گئدیریک اورا
دومانلی گونـــلرده جاوان یاشیمدا
«فریاد»ین دفتری بیر چیراق کیمی
اورادان نور ساچدی بوتون وطنـه
اؤلنلر اؤلدولر، قاچانلار قاچــدی
گنجلر سنگـرده دایـاندی یـئـــنه
کاتبی بو یولون عسگری اولـــدو
سونگویه چئویردی سؤزون, قلمین
اوٍرکـــدن باغلانــدی ائله، اوبـایا
قالدیــردی گؤیلره دویوش علمین
یئنه ده کاتبینین عؤموٍر بویو دوستو و قلمداشی شاعر علی میثمی جنابلاری اونون حقینده بئله یازیر:
او، اهل قلم بود، باراهپیمایان راه روشنایی همقدم بود
او مهربان بود، مرغ سفید آسمان بود
در روزگاری که نشانی از صفا نیست, او را صفا بود
با دردمندان، هم صدا بود
آری چنین بود، او در خور صد آفرین بود
او یک بنفشه از نسیم نوبهاران، او در کویری خشک و سوزان، همچو باران
او را دلی انباشته از مهر مردم، یک کلمه انسان بود، انسان
(آنسان که باید بود آنسان)
حالا اگر پیکرش در زیر خاک است، او را چه باک است؟
اندیشهاش در اوجها، در آسمانها، مانند اختر تابناک است او را چه باک است؟
او شاد اندر شادی خلق، او در غم مردم غمین بود.
آری چنین بود، او در خور صد آفرین بود
این عاشق، همچو فرهاد، سودای شیرینی بسر داشت
او در سر سودائی خویش، شوری دگر, عشقی دگر داشت
آن آتشی کورا بجان بود، آن عشق آذربایجان بود
یئنهده اونون قلمداشلاریندان اولان شاعر هاشم ترلان اونون حقینده بئله سؤیلهییر: «کاتبی ده بؤیوٍک بیر صیفت وار ایدی , عؤمور بویو شاهد اولدوغوم بو صیفت اوندا اولان تواضعکارلیق ایدی، اوٍچ صنعت ساحهسینده چالیشدیقدا (شاعر، یازیچی، رسام) اولدوغونا باخمایاراق هئچواخت اؤزونو اوٍزه چکمهدی, عؤمرونو اؤز خالقینا حصر ائدهرک بوتون چتینلیکلره دؤزدو و همیشه بو یولدا جانـیندان کئچمگه حاضیر ایدی, بئله آداملارین یـئری بوش اولسادا البته اونلار اؤلمهیهجکلر.»
کاتبینین یاخین دوستو و قلم یولداشی شاعر کریم مشروطهچی(سونمز)، اونون هشتادینجی ایل آنادان اولماسی مناسبتیله تشکیل اولان یـیغینجاقدا کاتبینین باشقا هنرلردن علاوه طنز عالمیندهده آددیملار گؤتوروب سئیـر ائتدیگیندن دانـیشیب, نمونه اوٍچوٍن اونون طنز آثاریندان «تویوق» حقینده یازدیغی مفصّل شعری نمونه گتیردی و سونرا اؤز یازدیغی «قدیم دوستوم آغ قوشون شعرینه جاواب» عنوانلی شعرینی اوخودو:
ای حسرتین چکنــلری نالان ائـدن تویـوق
شامسیز قالانلارین اوٍرهگین قان ائدن تویوق
آغ قوش! سنه قوش دئیهن اویونـدوٍ
قاناد آچدی سونسوز ماوی گــویلره
ائله بیلدی سن بو آدلا اوجالدین
او ال چاتماز اولدوزلاردان باج آلدی
آغ قوش سنه آغ قوش دئیهن ساغ اولسون
گوزللیکده لکهسیزسن بوٍتووسن
دوغرودان آغ قـــوش کیمی گوزلـــسن
محببت ده ,ابدی سن، ازلــــسن
آغ قوش آزدیر منیم شاعر گوزوٍمده
سن آشدیــــغین زیروهلری, داغلاری
هر نه گوزل سوز وار سنه یاراشــار
هانسی قوش فتح ائدر هانسی یار آشار؟
سن او قدهر اوجاسان کی سمــادا
«پیکاسو» نون گوروم روحو شاد اولسون
سیمورغون دا سنه چاتماز اوچوشو
او صوٍلح اوچون رمز ائلهدی بو قوشـــو
او بیلمهدی سن سیغمازسان بو آدا
او بیلمهدی سنه آغ قوش دئیهنده
داریسقالدیـر بو آد هر بیر زادیندان
آغ قوش اوزو شرف آلدی آدیندان
علیقلینی آلقیشلایان و آغیرلایان یا بئله اونون «تازا بایاتـیلار» آدیله شعر مجموعهسینین چاپ و نشر اولماسیندا قایغی گؤسترن شاعر دوستو صدیار وظیفه(ائل اوغلو) کیتابین مقدمهسینده علیقلی حقینده بئله یازیر:
“ایلک دفه اولاراق, اونونلا بیر شعر آخشامیندا تانـیش اولدوم. ساده, صمیمی و ایستهمهلی انسان ایدی. او هئچ واخت اؤزوٍنوٍ بیر شاعر کیمی تقدیم ائتمهمیشدیرسه, داورانـیشیندا اینجهلیک و خوشا گلن قایدا- قانون واریدی. شاعر اوٍرهکلی و درین بیلیکلی بیر معلم ایدی. عؤموٍر بویو اؤیرهنـیب، اؤیرهتمکله مشغول اولدو. هشتاد ایل شرفله عؤمور سوٍرن علیقلی کاتبی وطن سئوهر، ایستی قانلی، آیدین دوشونجهلی بیر انسان ایدی. یاشایـیشینـین بوتون آنلاریندا شفّافلیق، توپلومساللیق، عدالت سئوهرلیک، حقیقت پرستلیک و هومانیزیم گوؤرونوردو. چاغداش دوشونجهلری ایله حیاتـین سئوه- سئوه یاشادی… کاتبی ۱۳۷۹ گوٍنش ایلی تهراندا وفات ائتدی. روحو شاد، یولو داواملی اولسون.
اونا قوشدوغو منظومهده بئله یازیر:
اوٍرگینده آرزیـــلارین باهاری
دوداغیندا آزادلـیــغین شوعاری
او گوللرین چلنگینی سئوهردی
اورهکلرین آغ رنگینی سئوهردی
اورهگینـــی اوولامیـــشدی بیر لاچیــن
«آغ قوش» ایدی آغ ایلهاملی گویرچین
یارانمیشدی مسلک اوچون عئشق اوچون
اوٍرهکلرین آغ رنگینی سئــــــوهردی
واخت اولدو کی آیاغینا داش دگدی
بیر سئوگییه، بیر بیلگییه باش ایـدی
کیشی قالدی کیشیلیگه باش ایــدی
اوٍرهکلرین آغ رنگینی سئــــوهردی».
تأسوٍفلر اولسون کی, من چوخ آختاردیمسا اونون چاپ اولموش حیکایهلر, شعرلر و بایاتـیلاریندان «تازا بایاتـیلار» چاپ اولموش اثردن باشقا بیر زاد الیمه چاتمادی, اودورکی اونون اؤزوٍ حقینده یازدیغی: «تازا بایاتـیلار» کیتابینـین اؤن سؤز عنوانلی باشلیغیندان خلاصه صورتده بیر ایکی مطلب گتیرمهلییم. او یازیر:
«عزیـزیم آی بایـاتـی
اوٍرهیــیمین سؤز آتی
چاپیــردیرام هر یــانا
آچیلسین کؤنول قاتی»
بایاتی مین ایللر بویو آذربایجان خلقینین سؤز آتی اولوبدور. ائللریمیز بو آتی آرزیلار، حسرتلر، سئوگیلر، نیفرتلر، قریبلیک آجیلـیقلاری، یوخسوللوق، آجلـیق, ظوٍلملر آلتـیندا تاپدالانما، زوراکـیلیق و باسغینلیغا قارشی مبارزه مئیدانلاریندا چاپدیریبلار. گؤرک هانسی آت, بایاتی تک چیچکلی باغلاردا، زمرّود رنگلی یاشیل چمنلرده، ممهلریندن سوت کیمی بولاغلار آخان گؤزل داغلارا، سحر یـئللرینه یـئللهنن بوداغلار گونشله بزهنن داغلاردا، آنالارین شیرین لایلالاریندا، اوشاقلارین گوٍله بنزهر یاناقلاریندا، سئوینجیله باشلانان ایلنجهلرده، چال- چاغیرلی تویلاردا، هانسی آت, بایاتی تک، هردن بیر یـئریش دگیشیب. دردلی سوزلرله دولو آغیرلاردان سیچرایـیب و غملی کؤنوٍللرده دینجهلر؟ هانسی آت بایاتی تک, هردن بیر بویاغا بویانـیب، گؤزللیکله باخانلاری اویدورا بیلر؟
یادیما گلن اوشاقلیقدان آتی چوخ سئوردیم. ایندیده آت گؤرنده اوٍرهییم یئریندن اوینار….. بایاتـیلاری یـیغیب چاپ ائتمک اوغروندا هوسکارلار آز اولمامیشلار و من اونلاری علاقه ایله قارشیلامیشام. من اوٍرهییم سیخیلان واختلار نئچه بایاتی اوخویوب، کئچمیش زامانلارا قایـیدیب، ائللرله قونوشوب دئـییب- گوٍلوٍب و غملریمی اونودوردوم. بئلهلیکله ائل بایاتـیلارینی او قدهر اوخودوم کی بیردن گؤردوٍم اؤزوٍمده بایاتی دئییرهم, بو بایاتی منیم حقیمده مناسب اولدو:
آچدیم آچدیم گوٍل اولدوم
بوی آتدیم سوٍنبوٍل اولدوم
دیل بیلمز بیر قوشـــودوم
اوخودوم بوٍلبـــوٍل اولدوم
بایاتـیلار یـئری گلمیشکن اؤز- اؤزلرینه سینهمده جوٍجردیلر…. منیم بایاتـیلاریمدا پیس یا یاخچی خوشا گلر، خوشا گلمهین اوزون ایللر بویو دئیـیب و یادداشت دفتریمده یازیلیب قالمیشلار. اونلاری یـئنیدن اوخودوقدا منه خور باخیب و دیله گلیرلر کی, نه اوٍچوٍن بیزی دفترلرده دوستاق ائتمیسن، نه اوٍچوٍن بیزی کاغاذلارلا زنجیرلهمیسن؟ بیزی آزاد بیراخ، قوی بیزده سئوهنلریمیزین الینه چاتاق، اونلارلا دانـیشیب، سؤزلریمیزی یـئتیرهک، بیز سؤز قوشلارییـیق و هر بیر اوٍرهیه قونماق ایستهییریک، بیزی سئوهنلرین اوٍرهکلرینده یووا سالاریق, سئومیهنلرین اوٍرهکلریندن اوچوب گئدهریک.
بو سوزلر منه چوخ آغیر گلدی. حق سؤز قاباغیندا نه دئمهلی ایدیم. اونا گؤره بایاتـیلاریمی صاف- چوٍروٍک ائدیب و بیر نئچهسینی چاپ ائتمهگه تصمیم دوتدوم. ایندی بو سیز بودا منیم یایاتـیلاریم. اوٍمیدلییم اونلار سیزین اوٍرهیینیزه یاتسین و منیمده ایشیم دیر تاپسین.
سئویملی یاریم هاردا
اوٍرهییم قالیـب داردا
ائله گئتدی تلهسیـک
یوخوموش بو دیاردا
مارالیــــم گــؤزل بالا
آرزوم بودور چوخ قالا
خوش گوٍنلر قوجاغیندا
یاشایـیــــشدان داد آلا
من عآشیق گوٍلوٍستانا
یاراشیقلی بوستــانا
گزهیدیک سئوگیلیمله
چمنلرده مستــــانا
سئوگیلیم باغدا یاتـیب
گوٍللره آلقاج آتـیـــب
بنزهییر قیــــزیل گوٍله
او چیخیبدیر آی باتـیب
آغ قـــوشام قاناتسیـــزام
چاپارام مـــن آتسیـــزام
سئوگی ده آل- وئر اولوب
پولسوزام باراتسیــــــزام
عزیزیم یـارالـیـــیام
ائلیــــمدن آرالییـام
قوربت منی آزدیریب
بیلمیـــرم هارالیـیام
عزیزیم ساققال قویـــدوم
شیـطانـین گؤزوٍن اویدوم
ظاهیرده ناماز قـیــــلدیم
باطینده خلقی سویـــدوم
عزیزیم ظالیم گئتــدی
ملت انقلاب ائتــدی
یوخسوللار جان وئردیلر
وارلیلار کامه یـئتـــدی
من «مظفر» اونون خاطیرهسینه اونون وفاتی مناسبتنه یازدیغیم شعر ایله خاتمه وئریرم. اونون روحونا شادلیق دیلهییرم.
اوچدو آغ قوش دیاریمیزدان حئـییف
دویمادیق نازلی یاریمیزدان حئـییف
گئتــــدی الدن وفــــالی بیر انسان
آیـــنالار تک صفـــالی بیر انسان
گئتـــــدی الدن بیزیم صفـالی «قلی»
ائـــلینین یوردونون وفالی قــولو
هم هنــرمند، هم صنعتــــکار ایدی
محروم انسانلارا طرفدار ایـــدی
خلقینین عـشقی ایله قلبی دولــو
دؤنـمهدی آزمادی یولونـــدان او
قلم اهلیــــدی مهربانــجاسیـــــنا
یــازدی بیر عؤموٍر قهرمانـجاسینا
«کاتب» اولــدو ستم چکن ائـــــلینه
ترجــومان اولدو اؤز آنا دیلیـــنه
هر شرایـطده اولدو خلقـــــه امین
هئــچ زامان قویمادی یئره قلمین
قلمی سانکــی بیر کسرلی قیــــلینج
یازیــسی، صنعتی اثرلی قیــلینج
ائتــمهدی ظــوٍلمکــارلارا تمــکین
یازدی بیر عؤموٍر خلقینین دردین
چوخ جفالر چکیـب اگیـــلمهدی او
هدف اوغروندا قورخو بیلمهدی او
اوٍزو آغ افتــــخاریله یـــاشــــادی
صدقیده خلقه حجّت اولدو آدی
اوچدی «آغ قوش» دیاریمیزدان حئـییف
دویمادیق نازلی یاریمیزدان حئـییف
azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab pes_Arab pes_Arab pes_Arab pes_Arab pes_Arab pes_Arab prs_Arab pes_Arab pes_Arab pes_Arab pes_Arab pes_Arab pes_Arab pes_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ara_Arab azb_Arab urd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab prs_Arab azb_Arab pes_Arab snd_Arab azb_Arab azb_Arab azb_Arab pbt_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab